b'\n_START_ARTICLE_\nBr\xc3\xb8ndby IF\n_START_SECTION_\nMasterclass\n_START_PARAGRAPH_\nBr\xc3\xb8ndby Masterclass er klubbens ungdoms- og talentafdeling. Her spiller spillere fra U/13 til U/19, som led i f\xc3\xb8dek\xc3\xa6den til Superligaentruppen.\n_START_SECTION_\nHistorie\n_START_PARAGRAPH_\nBr\xc3\xb8ndby IF startede som en sammenl\xc3\xa6gning af Br\xc3\xb8ndby\xc3\xb8ster Idr\xc3\xa6tsforening og Br\xc3\xb8ndbyvester Idr\xc3\xa6tsforening i 1964. Klubbens f\xc3\xb8rste formand var J\xc3\xb8rgen Lund\xc3\xb8. Klubben startede i den sjette af de elleve danske ligaer, Serie 1, hvor man sluttede de f\xc3\xb8rste to s\xc3\xa6soner p\xc3\xa5 fjerdepladsen. Blandt spillerne i de f\xc3\xb8rste \xc3\xa5r var holdkaptajn Per Bjerregaard, en l\xc3\xa6ge der var flyttet til K\xc3\xb8benhavn fra Jylland, og som senere skulle spille en v\xc3\xa6sentlig rolle i Br\xc3\xb8ndbys succes. I 1967 ansatte klubben tr\xc3\xa6ner Leif Andersen, hvis fokus p\xc3\xa5 disciplin og fysisk spil med det samme sikrede en oprykning til Sj\xc3\xa6llandsserien. Efter et par middelm\xc3\xa5dige s\xc3\xa6soner skiftede man Andersen ud med John Sinding, hvorefter klubben rykkede op i Danmarksserien._NEWLINE_I 1973 stoppede Per Bjerregaard sin aktive karriere som 27-\xc3\xa5rig og blev formand i Br\xc3\xb8ndby IF. Hans f\xc3\xb8rste handling som formand var at fyre tr\xc3\xa6ner Sinding. I hans sted ansatte Br\xc3\xb8ndby den tidligere professionelle landsholdsspiller Finn Laudrup som for nylig sammen med sin familie var flyttet til kommunen. Finn Laudrup overtog stillingen som tr\xc3\xa6ner mens han stadig deltog aktivt i kampene som spiller. Med p\xc3\xa5 holdet var ogs\xc3\xa5 Laudrups svoger Ebbe Skovdahl, ligesom Laudrup tog sine to unge s\xc3\xb8nner, Brian og Michael Laudrup med til klubben. Under Finn Laudrups styring \xc3\xa6ndredes spillestilen til en mere offensiv strategi, men Finn Laudrup valgte dog allerede efter et \xc3\xa5r at afgive tr\xc3\xa6nerposten for at kunne koncentrere sig om at v\xc3\xa6re spiller. Efter oprykningen i 1975 forlod Finn Laudrup Br\xc3\xb8ndby som nu spillede i 3. division, for at spille for KB i den h\xc3\xb8jeste danske liga, dengang kendt som 1. division. Et \xc3\xa5r senere fulgte Michael Laudrup efter.\n_START_SECTION_\nProfessionel fodbold\n_START_PARAGRAPH_\nI 1977 rykkede Br\xc3\xb8ndby op i 2. division og var en af de klubber, der hurtigst tilpassede sig de nye tilstande med professionel fodbold i de bedste danske ligaer. Det lykkedes Per Bjerregaard at overtale Finn Laudrup til at vende tilbage til Br\xc3\xb8ndby IF p\xc3\xa5 en professionel kontrakt i 1981, og efter en s\xc3\xa6son med 85 m\xc3\xa5l i 30 kampe rykkede Br\xc3\xb8ndby op i den h\xc3\xb8jeste liga, 1. division, under tr\xc3\xa6ner Tom K\xc3\xb8hlert. Finn Laudrup trak sig derefter tilbage, 36 \xc3\xa5r gammel, men i hans sted vendte Michael Laudrup tilbage f\xc3\xb8r 1982-s\xc3\xa6sonen som en af ti spillere, der forlod KB det \xc3\xa5r._NEWLINE_Br\xc3\xb8ndby IF vandt sin 1. divisions-debutkamp 7-1 over de ligeledes nyoprykkede B 1909, i en kamp hvor Michael Laudrup scorede to m\xc3\xa5l. Han blev efterf\xc3\xb8lgende kaldt op til landsholdet, og 15. juni 1982 blev han den f\xc3\xb8rste Br\xc3\xb8ndbyspiller til at vinde en landskamp for Danmark. Br\xc3\xb8ndby sluttede sin f\xc3\xb8rste s\xc3\xa6son i 1. division p\xc3\xa5 fjerdepladsen med Michael Laudrup p\xc3\xa5 tredjepladsen p\xc3\xa5 ligaens topscorerliste med 15 m\xc3\xa5l. Han blev senere k\xc3\xa5ret som \xc3\x85rets danske spiller. I 1983 blev Michael Laudrup solgt til Juventus F.C. i den dengang st\xc3\xb8rste transferhandel i Danmark nogensinde, hvormed Br\xc3\xb8ndby fik et \xc3\xb8konomisk r\xc3\xa5derum til at udvide yderligere._NEWLINE_Efter fire \xc3\xa5r i den \xc3\xb8verste danske liga vandt Br\xc3\xb8ndby sit f\xc3\xb8rste danske mesterskab i 1985. Dette medf\xc3\xb8rte at Br\xc3\xb8ndby ligeledes kom til at spille sin f\xc3\xb8rste europ\xc3\xa6iske kamp, da klubben slog de ungarske mestre Budapest Honv\xc3\xa9d FC 4-1 i Europacuppen 1986. I 1986 blev Br\xc3\xb8ndby den f\xc3\xb8rste fuldt professionelle danske klub da ti spillere fik en fuldtidskontrakt. Klubben blev ligeledes introduceret p\xc3\xa5 K\xc3\xb8benhavns Fondsb\xc3\xb8rs i 1987, og var blot den anden klub p\xc3\xa5 verdensplan til at blive et aktieselskab.\n_START_SECTION_\nEurop\xc3\xa6isk succes\n_START_PARAGRAPH_\nGennem den anden halvdel af firserne dominerede holdet den hjemlige liga og sluttede ikke lavere end en andenplads indtil 1992. Holdet var bygget op omkring danske talenter, noget som lige siden har v\xc3\xa6ret et kendetegn for klubben. Fra 1987 til 1991 vandt Br\xc3\xb8ndby titlen som \xc3\x85rets danske spiller hvert \xc3\xa5r. Modtagerne udgjorde kernen p\xc3\xa5 det danske landshold, der senere vandt Europamesterskabet i fodbold 1992 (Euro 1992): den f\xc3\xb8rste m\xc3\xa5lscorer i 2-0-sejren i finalen John "Faxe" Jensen (1987), landsholdskaptajn Lars Olsen (1988), verdens bedste m\xc3\xa5lmand i 1992 og 1993 Peter Schmeichel (1989), den firefoldige vinder af prisen som \xc3\x85rets danske spiller Brian Laudrup (1990) samt den anden m\xc3\xa5lscorer i Euro 1992-finalen Kim Vilfort (1991). Klubben v\xc3\xa6nnede sig til at vinde det nationale mesterskab og vendte sin opm\xc3\xa6rksomhed mod europ\xc3\xa6isk succes._NEWLINE_I 1990 hyrede Br\xc3\xb8ndby den tidligere landsholdskaptajn Morten Olsen som tr\xc3\xa6ner, og under hans styre blev UEFA-cuppen 1990-91 et hidtidigt h\xc3\xb8jdepunkt i klubbens korte historie. Specielt sejrerne over Eintracht Frankfurt og Bayer 04 Leverkusen fra Tyskland og den russiske klub Torpedo Moskva indeholdte mange store pr\xc3\xa6stationer af de danske spillere, og klubben var minutter fra at kvalificere sig til finalen. I det 88. minut af semifinalen scorede Rudi V\xc3\xb6ller dog et m\xc3\xa5l, der fratog Br\xc3\xb8ndby finalepladsen, der i stedet gik til AS Roma. Efter den imponerende optr\xc3\xa6den af den relativt lille danske klub blev verdens \xc3\xb8jne rettet mod klubben fra Vestegnen og vigtige spillere som Lars Olsen, topscorerangriberen Bent "Turbo" Christensen og den absolutte stjerne Peter Schmeichel forlod klubben til fordel for st\xc3\xb8rre europ\xc3\xa6iske klubber.\n_START_SECTION_\nH\xc3\xb8jt at flyve, dybt at falde\n_START_PARAGRAPH_\nDet f\xc3\xb8lgende \xc3\xa5r, 1992, var det hidtidige v\xc3\xa6rste \xc3\xa5r i klubbens historie set med \xc3\xb8konomiske briller. Den planlagte overtagelse af den danske bank Interbank gik galt. Det var forventet at kommende succes i Europacuppen ville give klubbens aktier et skub opad, noget der skulle finansiere k\xc3\xb8bet, men da klubben blev sl\xc3\xa5et ud af Dynamo Kijev i kvalifikationen til Europacuppen 1991-92 n\xc3\xa5ede aktierne aldrig op p\xc3\xa5 den n\xc3\xb8dvendige v\xc3\xa6rdi for at kunne gennemf\xc3\xb8re handelen. Det var blevet arrangeret at de finansielle st\xc3\xb8tter i Hafnia skulle overtage k\xc3\xb8bet, hvis Br\xc3\xb8ndby ikke kunne finansiere det, men da Hafnia gik konkurs var Br\xc3\xb8ndby n\xc3\xb8dt til at gennemf\xc3\xb8re handelen. Et \xc3\xb8konomisk kollaps var n\xc3\xa6rt forest\xc3\xa5ende, da klubbens g\xc3\xa6ld n\xc3\xa6rmede sig 400 millioner kroner. En langsigtet redningsplan iv\xc3\xa6rksattes for at redde klubben, men disse begivenheder fik indflydelse p\xc3\xa5 holdets pr\xc3\xa6stationer, og mesterskabet, der nu hed Superligaen, blev ikke vundet igen f\xc3\xb8r 1996.\n_START_SECTION_\nGenopbygning i 90\'erne\n_START_PARAGRAPH_\nGenopbygningen af holdet skete under ledelse af cheftr\xc3\xa6ner Ebbe Skovdahl. Lars Olsens og John "Faxe" Jensens tilbagevenden til holdet, kombineret med m\xc3\xa5lmand Mogens Krogh og angriberen Ebbe Sands fremkomst, fik holdet tilbage p\xc3\xa5 rette fode. Genopbygningen kulminerede med sejren over engelske Liverpool F.C. i UEFA-cuppen 1995-96, selvom AS Roma igen senere slog Br\xc3\xb8ndby ud._NEWLINE_Efter genopbygningens start vandt Br\xc3\xb8ndby tre danske mesterskaber i tr\xc3\xa6k, og i UEFA Cuppen \xc3\xa5ret efter kom en af de st\xc3\xb8rste bedrifter i klubbens historie, da de hjemme tabte 3-1 til Karlsruher SC, hvorefter de form\xc3\xa5ede at sl\xc3\xa5 Karlsruher SC med 5-0 i Tyskland. Denne kamp er stadig et stort mindesm\xc3\xa6rke for dansk fodbold, og is\xc3\xa6r Br\xc3\xb8ndby IF.\n_START_SECTION_\nLaudrup-\xc3\xa5rene\n_START_PARAGRAPH_\nOp til 2003-2004 superligas\xc3\xa6sonen annoncerede Br\xc3\xb8ndby sensationelt af den tidligere spiller og danske fodboldikon Michael Laudrup skulle v\xc3\xa6re cheftr\xc3\xa6ner i sin barndomsklub med John "Faxe" Jensen som assistent, ligeledes en tidligere Br\xc3\xb8ndbyspiller og legende i klubben.I deres f\xc3\xb8rste s\xc3\xa6son blev der sk\xc3\xa5ret kraftigt i den p\xc3\xa5 det tidspunkt store spillertrup, 33 mand blev s\xc3\xa5ledes barberet ned til 23 i A-truppen og der oprettedes ligeledes en talent-trup. Der blev satset kraftigt p\xc3\xa5 spillere af "egen avl", alts\xc3\xa5 unge spillere som var opfostret i klubben. I denne proces lod Michael Laudrup mange spillere finde andre klubber, idet han ikke mente de passede med den spillestil han havde t\xc3\xa6nkt sig. Under Michael Laudrup vandt Br\xc3\xb8ndby IF The Double i 2005, det vil sige b\xc3\xa5de Superligaen og Landspokalen. Dette er det senest mesterskab klubben har vundet. Derudover opn\xc3\xa5ede man ligeledes international succes, da det tyske hold Schalke 04 blev sl\xc3\xa5et i 2003-2004 UEFA Cupen. Senere r\xc3\xb8g klubben dog ud til Michael Laudrups anden tidligere klub, spanske FC Barcelona._NEWLINE_I maj 2006 blev det annonceret at Michael Laudrup og John "Faxe" Jensen ikke kunne blive enige med ledelsen i Br\xc3\xb8ndby IF om en kontraktforl\xc3\xa6ngelse, og tr\xc3\xa6nerduoen forlod derfor klubben.\n_START_SECTION_\nKaoset starter\n_START_PARAGRAPH_\nDe to tidligere tr\xc3\xa6nere blev erstattet af den hollandske tr\xc3\xa6ner Ren\xc3\xa9 Meulensteen som tidligere havde v\xc3\xa6ret assistenttr\xc3\xa6ner i Manchester United F.C. Sammen med den nyansatte sportsdirekt\xc3\xb8r Anders Bjerregaard, Per Bjerregaards s\xc3\xb8n, foretog han en masse indk\xc3\xb8b af spillere som aldrig slog igennem p\xc3\xa5 banen. Det nye hold kunne ikke leve op til den offensive og sp\xc3\xa6ndende fodbold som var blevet praktiseret i klubben under tr\xc3\xa6ner Michael Laudrup. Angiveligt grundet interne stridigheder med bestyrelsesformanden Per Bjerregaard, forlod Rene Meulensteen efter blot seks m\xc3\xa5neder klubben._NEWLINE_Udtalelsen "Br\xc3\xb8ndby is a very sick patient requiring immediate attention" fra Rene Meulensten et par m\xc3\xa5neder efter hans exit fra klubben, er sidenhen blevet brugt igen og igen af kritikere af klubbens infrastruktur og ledelsesstil, prim\xc3\xa6rt centreret omkring personen Per Bjerregaard. Meulensteen n\xc3\xa6vnte blandt andet infrastrukturelle problemer som \xc3\xa5rsagen til klubbens nedtur samt hvad han ans\xc3\xa5 som "klikedannelser" i spillertruppen._NEWLINE_Dette fik Meulensteen til at kr\xc3\xa6ve tre dav\xc3\xa6rende spillere fyret i klubben, Marcus Lantz, Thomas Rytter og klublegenden Per Nielsen. Meulensteen mente at fyringen af de tre spillere ville komme klikedannelsen i truppen til livs, da i hans optik var blandt de st\xc3\xb8rste \xc3\xa5rsager til opsplitningen i truppen. Dette tr\xc3\xa6k fra Meulensteens side er sidenhen af danske fodboldeksperter blevet n\xc3\xa6vnt som den hurtigste m\xc3\xa5de man kan komme ud i kulden i en klub som Br\xc3\xb8ndby IF._NEWLINE_Efter Meulensteens tidlige exit fra klubben blev den tidligere Br\xc3\xb8ndbytr\xc3\xa6ner Tom K\xc3\xb8hlert igen kaldt ind som redningsmand. Denne gang skulle K\xc3\xb8hlert fungere som en permanent erstatning og fik en kontrakt p\xc3\xa5 2\xc2\xbd \xc3\xa5r som tr\xc3\xa6ner for klubbens f\xc3\xb8rstehold. Efter at have tabt 2-4 til Horsens den 26. august, den 23. udekamp i tr\xc3\xa6k Br\xc3\xb8ndby havde tabt, blev klubbens sportslige krise for meget for en gruppe hardcore fans p\xc3\xa5 omkring 200 mand der hilste spillerne velkommen med rasende tilr\xc3\xa5b, truende adf\xc3\xa6rd og r\xc3\xa5b som D\xc3\xb8 lejesvende! og "Vi er Br\xc3\xb8ndby, hvem er i?" ved spillerbussens ankomst til Br\xc3\xb8ndbyvester._NEWLINE_Den 31. august 2007 meddelte klubbens dav\xc3\xa6rende direkt\xc3\xb8r, Per Bjerregaard, at han ville tr\xc3\xa6de tilbage som administrerende direkt\xc3\xb8r, for i stedet at p\xc3\xa5tage sig rollen som bestyrelsesformand i klubben. Kort efter Bjerregaards rolleflytning annoncerede den tidligere Br\xc3\xb8ndbyspiller Peter Schmeichel, at han var interesseret i at k\xc3\xb8be Br\xc3\xb8ndby IF og blive indsat som den nye administrerende direkt\xc3\xb8r. Denne meddelelse delte klubbens fans, da Peter Schmeichel tilsyneladende blot var en "str\xc3\xa5mand" for en r\xc3\xa6kke store danske investorer, blandt andre Aldo Petersen som blandt andet var en af F.C. K\xc3\xb8benhavns st\xc3\xb8rste investorer. Schmeichels tilbud endte med at blive afvist af Br\xc3\xb8ndbys bestyrelse. Den 1. april 2008 blev Hermann Haraldsson indsat som ny administrerende direkt\xc3\xb8r i Br\xc3\xb8ndby IF._NEWLINE_2007-08 s\xc3\xa6sonen startede sl\xc3\xb8jt ud, og Br\xc3\xb8ndby opn\xc3\xa5ede kun fem point i de syv f\xc3\xb8rste kampe. Dette fik tr\xc3\xa6ner Tom K\xc3\xb8hlert til at udmelde at Br\xc3\xb8ndbys avancement i DBU Pokalen nu havde en h\xc3\xb8jere prioritet for klubben end Superligaen. Dette viste sig at v\xc3\xa6re succesfuldt, da Br\xc3\xb8ndby vandt deres f\xc3\xb8rste titel i tre \xc3\xa5r ved den 1. maj 2008 at sl\xc3\xa5 Esbjerg fB 3-2 i pokalfinalen og derved kunne kalde sig pokalmestre._NEWLINE_Efter denne s\xc3\xa6sons bedrift erkl\xc3\xa6rede Tom K\xc3\xb8hlert sit job fuldf\xc3\xb8rt og klubben begyndte at lede efter en ny tr\xc3\xa6ner til f\xc3\xb8rsteholdet. Den 16. juni 2008 annoncerede Br\xc3\xb8ndby IF at de havde fundet en ny cheftr\xc3\xa6ner i Kent Nielsen, en tidligere Br\xc3\xb8ndbyspiller. Kent Nielsen tog over fra den 1. januar 2009, midt i s\xc3\xa6sonen 2008-09 . I denne sin fjerde omgang som tr\xc3\xa6ner for Br\xc3\xb8ndbys f\xc3\xb8rstehold afleverede Tom K\xc3\xb8hlert holdet p\xc3\xa5 en f\xc3\xb8rsteplads i Superligaen ved vinterpausen hvor Kent Nielsen overtog tr\xc3\xa6ners\xc3\xa6det.\n_START_SECTION_\nKasi-konflikten\n_START_PARAGRAPH_\nDen 1. juli 2008 erstattede KasiGroup Br\xc3\xb8ndbys mange\xc3\xa5rige hovedsponsor Codan Forsikring. KasiGroups sponsorat involverede et samarbejde med UNICEF som gjorde at Br\xc3\xb8ndby som den kun anden klub i hele Europa efter FC Barcelona kom til at b\xc3\xa6re UNICEFs logo p\xc3\xa5 spillertr\xc3\xb8jen. Ydermere indgik KasiGroup et sponsorat af Br\xc3\xb8ndby Stadion samt et l\xc3\xb8fte om en pengeindspr\xc3\xb8jtning af betydelig st\xc3\xb8rrelse til at l\xc3\xb8fte spillertruppen. Dette bet\xc3\xb8d at Br\xc3\xb8ndby i sommerpausen 2008 kunne pr\xc3\xa6sentere fem nye spillere til at styrke f\xc3\xb8rsteholdstruppen._NEWLINE_Den 30. december 2009 opstod der en konflikt mellem KasiGroups ejer, Jesper Nielsen, og bestyrelsen i Br\xc3\xb8ndby IF, prim\xc3\xa6rt centreret ved bestyrelsesformand Per Bjerregaard, hvilket resulterede i at KasiGroup med Jesper Nielsen i front ville tr\xc3\xa6kke sig ud af det \xc3\xb8konomiske samarbejde med Br\xc3\xb8ndby f\xc3\xb8r tid. Dette resulterede i en oph\xc3\xb8rsaftale mellem KasiGroup og Br\xc3\xb8ndby IF. Det var en fordelagtig aftale for Br\xc3\xb8ndby, der blev garanteret "en \xc3\xb8konomisk kompensation, som begge parter er enige om har en s\xc3\xa5dan st\xc3\xb8rrelse, at Br\xc3\xb8ndby ikke stilles \xc3\xb8konomisk d\xc3\xa5rligere, end hvis Kasis aftaler med Br\xc3\xb8ndby IF var fortsat til udl\xc3\xb8b den 1. juli 2013._NEWLINE_Aftalen bet\xc3\xb8d at KasiGroup betalte Br\xc3\xb8ndby IF for hele det indev\xc3\xa6rende \xc3\xa5r 2009 plus en forudbetaling for 2010. Derefter skulle Jesper Nielsen betale Br\xc3\xb8ndby IF tre millioner kroner pr. m\xc3\xa5ned som en \xc3\xb8konomisk kompensation, frem til at Br\xc3\xb8ndby IF fandt en ny hovedsponsor. Dette forpligtede klubben sig p\xc3\xa5 kontrakt til aktivt at s\xc3\xb8ge efter.\n_START_SECTION_\nDerouten tager om sig\n_START_PARAGRAPH_\nMed cheftr\xc3\xa6ner Kent Nielsen ved roret, kom Br\xc3\xb8ndby nu igen ind i en sportslig krise. P\xc3\xa5 trods af at tr\xc3\xa6ner Tom K\xc3\xb8hlert havde afleveret holdet p\xc3\xa5 en f\xc3\xb8rsteplads i den danske Superliga ved sin fratr\xc3\xa6delse i vinterpausen 2009 form\xc3\xa5ede Kent Nielsen ikke at holde holdet p\xc3\xa5 denne placering, og klubben m\xc3\xa5tte i stedet n\xc3\xb8jes med bronzemedaljer i s\xc3\xa6sonen 2008-2009._NEWLINE_Den sportslige krise tog om sig i l\xc3\xb8bet af s\xc3\xa6sonen 2009-2010, og efter et nederlag til Superligaens dav\xc3\xa6rende bundhold HB K\xc3\xb8ge p\xc3\xa5 3-1, udmeldte bestyrelsesformand Per Bjerregaard d. 25 marts 2010, et par timer efter det p\xc3\xa5g\xc3\xa6ldende HB K\xc3\xb8ge-nederlag, at cheftr\xc3\xa6ner Kent Nielsen var blevet fyret grundet f\xc3\xb8rsteholdets d\xc3\xa5rlige resultater._NEWLINE_Dagen efter Kent Nielsens fyring, den 26. marts 2010, pr\xc3\xa6senterede Br\xc3\xb8ndby IF Henrik Jensen som f\xc3\xb8rteholdstruppens nye cheftr\xc3\xa6ner. Derved fortsatte klubben sin tradition med at prioritere forhenv\xc3\xa6rende Br\xc3\xb8ndbyspillere p\xc3\xa5 de betydningsfulde stillinger i klubben, en tradition som videref\xc3\xb8rte den \xe2\x80\x9dfamilief\xc3\xb8lelse\xe2\x80\x9d som Br\xc3\xb8ndby IF af mange er blevet k\xc3\xa6det sammen med._NEWLINE_Under cheftr\xc3\xa6ner Henrik Jensen opfyldte klubben ej heller de sportslige ambitioner. En enkelt kamp i starten af s\xc3\xa6sonen 2010-11 st\xc3\xa5r dog stadig som et lyspunkt i Br\xc3\xb8ndbys europ\xc3\xa6iske historie, da klubben overraskende den 19. august 2010 besejrede det portugisiske storhold Sporting Lissabon 0-2 p\xc3\xa5 udebane i Lissabon i en kvalifikationskamp til Europa League. Begejstringen over denne sejr blev dog hurtigt omdannet til frustration da klubben i returopg\xc3\xb8ret p\xc3\xa5 Br\xc3\xb8ndby Stadion en uge efter m\xc3\xa5tte se sig sl\xc3\xa5et 0-3 og dermed missede chancen for at kvalificere sig til Europa League-gruppespillet._NEWLINE_Da klubben i den 13. spillerunde i 2011-12-s\xc3\xa6sonen befandt sig p\xc3\xa5 en 10. plads i tabellen, s\xc3\xa5 bestyrelsen sig n\xc3\xb8dsaget til igen af fyre cheftr\xc3\xa6neren. Den 24. oktober 2011 blev det Henrik Jensen fyret._NEWLINE_Denne gang blev det igen en tidligere Br\xc3\xb8ndbyspiller som skulle overtage den varme stol som cheftr\xc3\xa6ner i klubben. I den samme fondsb\xc3\xb8rsmeddelelse hvor bestyrelsen meddelte Henrik Jensens fyring, blev det bekendtgjort at cheftr\xc3\xa6nerstillingen skulle overtages af Auri Skarbalius, igen en tidligere spiller. Skarbalius skulle efter planen v\xc3\xa6re rykket til klubben som assistenttr\xc3\xa6ner for Henrik Jensen i januar 2012, men denne plan blev fremskyndet og \xc3\xa6ndret grundet Jensens fyring._NEWLINE_Den 21. juli 2012 valgte Per Bjerregaard, den mest ombejlede skikkelse i Br\xc3\xb8ndby IF gennem en \xc3\xa5rr\xc3\xa6kke, at g\xc3\xa5 af som bestyrelsesformand og samtidig tr\xc3\xa6kke sig helt ud af bestyrelsen. Sten Lerche overtog formandsposten.\n_START_SECTION_\nKampen om overlevelse\n_START_PARAGRAPH_\nDa Skarbalius kom til, var klubbens f\xc3\xb8rstehold ej i nogen god forfatning. Grundet den manglende sportslige succes, kom klubben i l\xc3\xb8bet af s\xc3\xa6sonen 2012-13 t\xc3\xa6ttere og t\xc3\xa6ttere p\xc3\xa5 en mulig nedrykning. Oven i dette tog klubbens \xc3\xb8konomiske krise om sig, og klubben blev af flere omgange sp\xc3\xa5et konkurs af diverse tabloidmedier og \xe2\x80\x9deksperter\xe2\x80\x9d. For at redde sig \xc3\xb8konomisk foretog Br\xc3\xb8ndby IF mellem den 12. og 25. april 2013 en stor aktieemission. Samtid lavede klubben en stor omstrukturering af aktiestrukturen i klubben, der blandt andet medf\xc3\xb8rte at de to forhenv\xc3\xa6rende aktietyper, A og B, blev sl\xc3\xa5et sammen til \xc3\xa9n, som medf\xc3\xb8rte at mulige investorer kunne f\xc3\xa5 indflydelse i klubben. Den 3. maj blev aktiemisionen formelt opgjort og gennemf\xc3\xb8rt af Erhvervsstyrelsen. Denne indbragte Br\xc3\xb8ndby 108,4 millioner kroner, en sum som var et godt stykke over forventningerne. Dette sikrede klubbens fremtidige \xc3\xb8konomiske situation, og reddede Br\xc3\xb8ndby IF fra den truende konkurs._NEWLINE_Det sportslige omr\xc3\xa5de var ikke pr\xc3\xa6get af samme succes, og en nedrykning til 1. division kom t\xc3\xa6ttere og t\xc3\xa6ttere p\xc3\xa5, jo t\xc3\xa6ttere s\xc3\xa6sonafslutningen n\xc3\xa6rmede sig. Det kom s\xc3\xa5 vidt, at det i allersidste spillerunde skulle afg\xc3\xb8res om det var Br\xc3\xb8ndby IF eller AC Horsens som skulle have den sidste nedrykningsplads foruden Silkeborg, der allerede nogle runder forinden havde mistet chancen for at blive i Superligaen. Br\xc3\xb8ndby og Horsens m\xc3\xb8dtes i den sidste spillerunde, i et opg\xc3\xb8r som med sikkerhed ville sende et af holdene ud af Superligaen. Kampen endte 0-1 til Br\xc3\xb8ndby, ved et m\xc3\xa5l af den unge sydafrikaner Lebogang Phiri kort f\xc3\xb8r dommerens slutfl\xc3\xb8jt, som derved sikrede klubbens overlevelse i den bedste danske fodboldr\xc3\xa6kke.\n_START_SECTION_\n2013-2016: En ny chance?\n_START_PARAGRAPH_\nDen 10. juni 2013 blev der afholdt ekstraordin\xc3\xa6r generalforsamling i Br\xc3\xb8ndby IF oven p\xc3\xa5 den veloverst\xc3\xa5ede aktieemision. Som led i omstruktureringen af klubbens aktiestruktur, skulle der fasts\xc3\xa6ttes en ny bestyrelse. Erhversmanden, og den st\xc3\xb8rste investorer i den nyligt overst\xc3\xa5ede emision, Aldo Petersen, blev ved generalforsamlingen valgt som ny bestyrelsesformand i Br\xc3\xb8ndby IF. Et nyt tiltag blev ligeledes taget til generalforsamlingen. Gennem Br\xc3\xb8ndby Supporters Trust, en forening som k\xc3\xa6mper for ledelsesm\xc3\xa6ssig medindflydelse til Br\xc3\xb8ndbys fans, blev der s\xc3\xa5ledes for f\xc3\xb8rste gang i Danmarkshistorien, ved Morten Holm, valgt en fanrepr\xc3\xa6sentant ind i en fodboldklubs \xc3\xb8verste beslutningsm\xc3\xa6ssige organ._NEWLINE_Samme dag, den 10. juni 2013, meddelte klubben af man havde oph\xc3\xb8rt samarbejdet med Br\xc3\xb8ndby IFs sportschef Ole Bjur og cheftr\xc3\xa6ner Auri Skarbalius. I samme meddelelse meddelte klubben at Thomas Frank, der indtil da var U-19 landsholdtr\xc3\xa6ner for Danmark, med \xc3\xb8jeblikkelig virkning ville overtage cheftr\xc3\xa6ners\xc3\xa6det i klubben. En lille m\xc3\xa5ned senere blev Br\xc3\xb8ndbys nye sportschef, Per Rud, offentliggjort.\n_START_SECTION_\n2016-2019: Zorniger\n_START_PARAGRAPH_\nI 2016 blev Alexander Zorniger ansat som cheftr\xc3\xa6ner, efter at Thomas Frank havde trukket sig fra posten grundet bestyrelsesformanden Jan Bech Andersen havde diskrediteret ham p\xc3\xa5 online chat-fora under navnet "Oscar". I Zornigers f\xc3\xb8rste to s\xc3\xa6soner som cheftr\xc3\xa6ner blev det til to s\xc3\xb8lvmedaljer i Superligaen, en sejr i DBU Pokalen i 2018, samt blandt andet en samlet sejr over Hertha Berlin i UEFA Europa League._NEWLINE_Efter at Br\xc3\xb8ndby IF netop ikke vandt det danske mesterskab i 2017-18, og holdet efter de to f\xc3\xb8rste kampe i for\xc3\xa5ret 2019 var langt efter de to f\xc3\xb8rende klubber, valgte Br\xc3\xb8ndbys ledelse at afskedige Zorniger 18. februar 2019. Han blev afl\xc3\xb8st for resten af s\xc3\xa6sonen af Martin Retov, tidligere spiller og hj\xc3\xa6lpetr\xc3\xa6neri klubben.\n_START_SECTION_\nBr\xc3\xb8ndby Supporters Trust\n_START_PARAGRAPH_\nBr\xc3\xb8ndby Supporters Trust (forkortet BST) er en fanklub og aktion\xc3\xa6rforening, der har til form\xc3\xa5l at samle fans og sm\xc3\xa5aktion\xc3\xa6rer for at sikre indflydelse i Br\xc3\xb8ndby IF._NEWLINE_Arbejdet blev startet i august 2012 og n\xc3\xa5ede en forel\xc3\xb8big kulmination i juni 2013, hvor Morten Holm blev valgt ind i bestyrelsen for Br\xc3\xb8ndbyernes IF Fodbold A/S som repr\xc3\xa6sentant for BST. I april 2014 blev han erstattet af foreningens formand, Sune Blom._NEWLINE_Foreningen arbejder p\xc3\xa5 mange forskellige planer. Dels som en aktiv stemme ved generalforsamlinger gennem egen aktiepost og fuldmagter fra aktion\xc3\xa6rer, dels som meningsdanner og offentlig stemme p\xc3\xa5 sp\xc3\xb8rgsm\xc3\xa5l omkring, hvordan klubben skal drives. M\xc3\xa5let er at skabe en b\xc3\xa6redygtig fodboldklub, drevet med respekt for de traditioner, Br\xc3\xb8ndby IF er skabt p\xc3\xa5. Derfor er det vigtigt, at ejerskabet er fordelt p\xc3\xa5 mange h\xc3\xa6nder, s\xc3\xa5 der altid vil v\xc3\xa6re en demokratisk proces bag de beslutninger, klubben tager.'